Cas di Torto

**Cas di torto** of **cas di lodo** (tambe yama **cas di bara**), ta un estilo di construccion tradicional na Aruba y Bonaire.. Ta calcula cu na Aruba tin mas of menos sesentidos cas di torto ainda, aunke solamente cuater ta den bon estado.

## Origen di cas di torto
Ta pensa cu e tradicion di traha cas di torto a bin for di Venezuela den siglo 18, pa motibo cu na peninsula di Paraguaná tabatin e mesun sorto di cas aki, cu nan tabata yama "casa de torta". E tecnica di construccion aki, usualmente uza rond di plantashi, a sigui te aña 1925 y despues a cay den desuzo.

## Sistema di construccion
E prome habitantenan tabata e indjannan cu a biba na Aruba tabata uza material cu nan haya den naturalesa pa construi nan cas. A cuminsa traha cas di torto of cas di lodo den siglo diesocho. Nan tabata uza un mescla di klei y awa (lodo) y yerba seco (*Panicum capillare*). Pa e structura tabata uza palo di mata y cadushi (*Cereus*) y tabata situa e cas conforme e pasada di aire y posicion di solo. Despues cu limpia e tereno y pareh'e, ta cuminsa cu trahamento di e cas. Nan tabata coy cuater brasa diki di kwihi cu parti ariba un horket y hinca esakinan den tera. Parti ariba tambe nan tabata pone taki diki di cuihi pa forma asina e spant pa carga e dak. Ora cu nan cla cu esaki, nan tabata pone tur e partinan cu lo forma porta y bentana. Despues cu nan finalisa e skelet, nan tabata vlecht tur esaki den forma di crus, lagando solamente e partinan pa porta y bentana habri. 

### Muraya
Nan tabata pleister e skelet tur dos banda cu torto, esta e mescla di lodo cu yerba. Nan tabata yena e skelet cu aproximadamente dies centimeter di torto cada banda. Tin hende ta bisa *pañota* en bes di pleister. Despues nan tabata blancha e cas cu un mescla di calichi mula y aloe. Cu e calki aki e cas tabata haya un colo un poco geel y e skinanan tabatin un forma rondo. E marga di e aloe tabata evita comehein drenta den structura di e cas. Nan tabata pone bentana y porta habri pafo y tabata duna nan generalmente un colo berde scur.

### Dak
Pa traha e dak, nan tabata uza pal'i maishi. Nan tabata laga esaki seca den bohi. Despues tabata habri e bohi fo'i otro y tabata pres e pal'i maishi debidamente. Djey nan tabata pone esakinan riba e skelet pa forma e dak.

### Particion di e cas di torto
Un cas di torto ta consisti di un sala, un cushina y un of dos camber. E hendenan di cas tabata cushina riba fogon. Riba esaki tabatin fogon, nan tabata uza un confo pafo pa cushina. Bestro y baño tambe tabata pafo.

### Desaroyo di cas di torto
Segun tempo tabata pasa a bin cambio den e estilo di construccion di e casnan aki. E murayanan tabata bira cas bes mas diki, como cu tabata uza piedra basta grandi pa traha. E dak si a keda e prome temponan di pal'i maishi. Cu binida di refineria Lago na 1924, a cambia e daknan pa zim of asbest. Poco poco a cambia porta y bentana tambe, sea pa yalusi di palo of pa glas. Teniendo cuenta cu clima di Aruba, e cambionan aki no tabata asina faborabel, ya cu e casnan no tabata asina fresco mas manera esunnan original. Na Masiduri ainda po observa un cas di torto y na Cunucu Arikok tin un replica di un cas di torto.

## Tradicion
Trahamento di un cas asina tabata un asunto colectivo. Famia, bisiña y amigo tabata haya cuminda y bebida. P'esey hopi biaha ainda bo ta haya tur e famianan ta biba cerca di otro. Den construccion cada un tabatin cu paga lomba.

Fundacion Herencia Historico di Aruba, hunto cu e cineasta Jado Maduro, ta realisa na 2022 e documentario ''Casnan di Torto na Aruba''.